khistorydata/jeongjo-sjw-relations huggingface dataset:
정조 4년
吏曹判書金鍾秀。工曹參判沈墢。義州府尹金勉柱。持平權以綱。安城郡守嚴思晩等疏曰。伏以臣等於試院事。有不得不上聞者。今此生進覆試初場開場日。朴林秀爲名人。代佩初試入格儒生朴韶和號牌。纔入外門。自禁亂所打點講冊。詰問之際。綻露被捉云。故臣等相議後。使禁亂所移送刑曹。以爲鉤覈上聞之地矣。今聞該曹尙未擧行云。噫。科場弄奸。法意甚重。況當此飭敎至嚴之日。其所究覈之道。決不容一日少緩。此等罪人。被捉於禁亂所之後。自試所直爲草記。非不知有近例。而試官之職。只管考試一事。其外犯科之類。皆自禁亂所。隨現移送刑曹。則自刑曹査出草記。故例則然。故意謂移送之後。卽當査出草記矣。今至多日。尙無結末。藉曰階梯盤問。自費日時。而稽緩則甚矣。雖然臣等之未登時上聞。致令莫重査事。一向遷延。有不勝惶悚者。玆敢聨章自列。伏乞聖上。先治臣等不職之罪。仍命該曹劃卽覈處。以嚴試法焉。答曰。省疏具悉。方命攸司斯速覈處。卿等勿辭焉。
정조 4년
奉敎徐龍輔疏曰。伏以臣之春秋兼銜。與臣伯父承政院都承旨臣有慶所帶修撰官之任。有應避之嫌。揆以法例。不可仍冒。連値齋日。今始仰瀆。乞令該曹照例遞改。以存公格。不勝幸甚。答曰。省疏具悉。疏辭下該曹。稟處。
정조 4년
庚子二月十八日。兼春秋洪光一。訓鍊都監單子。今二月十九日習陣日次。而大將臣具善復。以身病不得行操事。傳曰。本職旣已承批。今無撕捱之端。明日習操。依例擧行。
정조 4년
訓鍊都監單子。習陣。依例擧行事。命下矣。明日露梁沙場聚軍操鍊事。傳曰。雖以申飭之意。有所下敎。而雨勢如此。敎場泥濘可知。何憚銷刻。明日習操停止。
정조 4년
庚子二月十八日卯時。上御誠正閣。該房承旨入侍時。右承旨徐有防。假注書李錫夏。記注官吳壽民。記事官徐龍輔。以次進伏訖。上曰。儀注持入乎。有防曰。持入矣。上曰。注書出去。生進待令於何處。而侍衛整齊與否。知入。可也。賤臣承命出問後。還奏曰。生進則待令於通化門外。而侍衛已整齊云矣。上曰。王大妃進御人蔘二錢重粟米飮一貼煎入。出榻敎仍命退。諸臣以次退出。
정조 4년
庚子二月十八日卯時。上御春塘臺。生進放榜。文臣製述入侍時。行都承旨徐有慶。左承旨蔡弘履。右承旨徐有防。左副承旨金魯淳。右副承旨金尙集。同副承旨趙尙鎭。假注書趙興鎭李錫夏。記注官吳壽民。記事官徐龍輔。以次侍立訖。上具翼善冠袞龍袍。乘輿自內出。仍殿座。有防曰。生進今當入來。而通化門守門將阻閽云。何以爲之乎。上曰。以除標信開門事。分付。可也。兼兵曹判書蔡濟恭曰。口傳下敎。恐未可準信矣。上命下標信。生進諸員皆入就拜位。上命速頒白牌行禮。上曰。一儒生有退伏者。大司成出問其故。可也。大司成鄭民始出問後。還奏曰。其儒生以渠之白牌。誤書名字。故伏地云矣。上曰。使之改書以給。可也。上曰。應榜儒生。無不入來者乎。民始曰。生進數人有身恙。不得入來云矣。上曰。然則頒牌後餘者。出給禮曹。使之頒給。可也。放榜訖。上曰。生進一等人。使之入侍。可也。生員李厚延尹星鎭李寅采梁顯發韓用德。進士鄭可容宋祥濬金鍒李儒壽郭守健。以次進前。上命厚延誦科作。餘皆以次下詢年齒居住。卽命退。上曰。判府事率其子入侍事。注書出傳。可也。興鎭承命出來。判府事鄭弘淳。進士鄭東敎召入進前。弘淳曰。日氣漸向和暖。聖體。若何。上曰。一樣矣。弘淳曰。王大妃殿患候。若何。上曰。一樣矣。弘淳曰。惠慶宮氣候。何如。上曰。一樣矣。上曰。卿有獨子。而能見科慶。可謂奇矣。而見其容狀。克肖乃父。亦可嘉也。今日問安班。卿則勿參。而率子出去。可也。仍命退。上曰。諸生退出之際。勿爲紛還事。分付。可也。命製述試官催促行禮後入侍。讀券官左議政李溵。兼兵曹判書蔡濟恭。禮曹參判李鎭衡。參考官行副司直金文淳任希簡。兵曹參知李在學。刑曹參議朴祐源。以次進伏。上曰。懸題板立於臺上。製述人員。試之於臺上。可也。命入懸題紙。命書表題曰。擬唐群臣賀宣慰魏博之日。軍士受賜。歡聲如雷。兗鄆使者。相顧失色。命書論題曰。不渡烏江。懸題後。上曰。試官退出。待收券後入來。可也。溵等退出。上曰。此亦科場。試所承旨。各別檢飭。勿通雜人。可也。仍入小次。命承旨入侍。弘履進伏曰。入侍命下之後。兼春秋吳壽民。離在他所。不卽入來。其在事體。極爲駭然。從重推考。何如。上曰。事體駭然。兼春秋之任。減下。可也。出擧條弘履曰。兩司諸臺。俄以侍臣入參。而放榜罷後。以殿座相値。姑停出去。文臣製述殿座時。詣臺傳啓。自有前例。今番不可異同。兩司諸臺。一竝牌招。何如。上曰。依爲之。出擧條兩司諸臺牌招出。榻前定奪。上曰。諸承旨一竝入侍事。分付。可也。賤臣承命出來。與魯淳進伏。上曰。諸承旨。皆去何處。而獨此試所承旨入來乎。試所承旨入侍承旨外。諸承旨。竝推考。出榻敎上曰。試所承旨出去。而諸承旨更爲召入。可也。賤臣承命出來。有防尙集尙鎭召入進前。上命分讀公事。弘履讀吏曹判書金鍾秀等聨名上疏。有防讀開城留守金魯鎭上疏。尙集讀平安監司鄭尙淳上疏。尙鎭讀副提學金夏材刑曹判書具善復上疏。上竝命書批答。上曰。義州府尹入侍事。分付。可也。賤臣承命出來。義州府尹金勉柱召入進前。上曰。西門鎖鑰。予以爲得人矣。邊防之懈弛。莫近日若也。下去之後。必善爲之。命有防宣諭訖。命勉柱退出。上曰。預備兼春秋。不爲入來乎。有防曰。未及入來矣。上曰。副提學批下。卽爲牌招。館錄斯速擧行。諸玉堂一體牌招。館錄擧行。竝出榻敎以訓鍊都監十九日習陣頉單子。命書傳敎曰。本職旣已承批。更無撕捱之端。此單子勿施。使之依例擧行。又命書傳敎曰。旣下飭敎。刑曹開坐。今日內擧行。開坐與否。知入。又命書傳敎曰。判堂旣承疏批。此非更引之事。且況滯囚可悶。監試場中換名人未跟捉者外。應問諸人。今日開坐。以爲依律決折之地事。分付。命退出。俄而復命有防入侍。命書備邊司草記批答。仍命賤臣曰。十主掌官。卽爲發牌知委事。分付。可也。賤臣承命出來。分付後還入。上命書傳敎曰。侍衛軍兵雨具。上曰。注書出去。招致司諫院書吏。獻納柳孟養。始也强其所不能。而到今違牌。反欲自廢耶。問其委折以奏。可也。仍命書傳敎曰。此牌望勿施。牌去來催促。又命書傳敎曰。雨勢如此。科次則便殿爲之。待畢捧券。試官詣閤于協陽門。侍衛退去。仍命退。諸臣以次退出。
정조 4년
庚子二月十八日申時。上御誠正閣。科次入侍時。讀券官左議政李溵。兼兵曹判書蔡濟恭。禮曹參判李鎭衡。對讀官行副司直金文淳任希簡。兵曹參知李在學。刑曹參議朴祐源。左副承旨金魯淳。假注書李錫夏。記事官李𤧣徐龍輔。以次進伏訖。上曰。論作。先考。可也。文淳讀一天文。上曰。此作。何如。濟恭曰。似是能文人所作矣。溵曰。當別置矣。上曰。唯。命希簡等輪讀。至四地文。上曰。此作稍精矣。溵曰。當別置矣。上曰。唯。上曰。更等居何罰乎。祐源曰。推考云矣。至十地文。有違格。溵曰。當書違字矣。上曰。違字無罰乎。溵曰。無罰云矣。至八玄文。上曰。此作極爲精妙。而立論處最好矣。仍命批數行。考論文訖。上曰。表題似難矣。濟恭曰。然矣。初項句魏博兗鄆。俱不可拔者。題之多意。甚難矣。文淳等輪讀表文。上曰。連三次居首。賞典云何。溵曰。未及詳知矣。上曰。注書出去。禮曹節目持入。而近來製述居首。亦爲錄入。可也。賤臣承命持入。上曰。館錄爲之與否。知入。可也。賤臣承命出問後。還奏曰。本館以副校理尹尙東牌不進罷職傳旨未下之故。草記矣。草記批答。亦未還下。故館錄不得擧行云矣。上曰。尹尙東事。以依承傳罷職。分付。而館錄催促。可也。賤臣承命出來。分付後還入。文淳等讀券。至八天十天五地文。皆別置。考券訖。上曰。別置者。以次書等。可也。溵曰。八玄論文。當優等矣。上曰。足爲三上矣。溵曰。其餘論表。皆不過三下次上矣。上曰。唯。溵以次書等訖。魯淳坼封奏曰。論則前都事李家煥。權知承文院副正字姜彙鈺。奉常寺直長宋相殷也。表則吏曹佐郞黃昇源。前佐郞朴宗正。承文院副正字李之珩也。上曰。李家煥。前已屢次居魁。而此文亦佳矣。命書傳敎曰。文臣製述論三上李家煥。間三次居首。依續典。右職承傳。表居首以下賞典。竝自政院考例捧傳旨。上曰。試官先退。可也。濟恭曰。南漢留營別將。自守禦廳備三望狀聞。今月初四日。已爲啓下。而臣曹則全然不知。未能出付政事矣。日前守禦使以下批之尙今遲滯。有所移文。故査實其委折。則本曹書吏之待令政院者。閪失其狀聞。匿不來告云。事極驚駭。該吏已爲自法司嚴治。而其末望見擬者。移除外任。不可循例擬入。故敢此仰達矣。上曰。令守禦使改望。狀聞。可也出榻敎仍命退。諸臣以次退出。
정조 4년
庚子二月十八日初更三點。上御誠正閣。右副承旨入侍時。右副承旨金尙集。假注書李錫夏。記事官李𤧣徐龍輔。以次進伏訖。上曰。今日論壯元之文。何如。尙集曰。本有能文之名。而此文果善作矣。上命讀其文曰。立論善爲之矣。尙集曰。然矣。上命書傳敎曰。已於向時。本營駭怪之事。欲提飭而未果矣。至於今日。又有萬萬駭然者。禁閽咫尺之地。宮墻頹圮。若是夥然。而晩始把守。視若不干涉者然。重宿衛之意。果安在哉。不可尋常處之。御營大將李邦一。亟施不敍之典。以礪他營門。又命書傳敎曰。御營大將薦望前單入之。尙集曰。新除授御營大將。待下批。卽爲牌招。傳授命召。何如。上曰。依爲之。出擧條新除授御營大將。待下批。卽爲牌招。傳授命召。出榻敎定奪。上命書傳敎曰。於此宰臣。豈可不用先朝慶恩家例乎。且屬近而無故之家。又莫如此宰臣家。合示倚重之意。右尹徐有寧爲摠戎使。又命書傳敎曰。新除授摠戎使徐有寧。斯速乘馹上來事。命退。諸臣以次退出。
정조 4년
行都承旨徐有慶坐。左承旨蔡弘履坐。右承旨徐有防坐。左副承旨金魯淳坐直。右副承旨金尙集坐。同副承旨趙尙鎭坐直。注書鄭東浚呈辭一員未差。假注書李錫夏仕曺允大仕直。事變假注書權坰仕。
정조 4년
徐有慶啓曰。假注書曺允大。時無職名。令該曹依例付軍職。冠帶常仕。何如。傳曰。允。
정조 4년
有政。吏批。判書金鍾秀進。參判兪彦鎬。參議李敬養在外未肅拜。行都承旨徐有慶進。吏批啓曰。玉堂闕員。今當差出。而擬望之人乏少。相避外任。竝擬。何如。傳曰。允。
정조 4년
鄭昌聖爲大司憲。金文淳爲大司諫。林濟遠爲校理。金宇鎭爲修撰。李福源爲右參贊。宋文載爲同春秋。李福源爲瓦署提調。孫致白爲司饔主簿。權必稱爲坡州牧使。鄭來鼎爲山淸縣監。學正金鼎國。學諭金鼎命。兼春秋鄭必忠單付。
정조 4년
兵批。兼判書蔡濟恭。參判邊得讓病。參議南玄老入直進。參知李在學病。右副承旨金尙集進。副司直權噵。副司正曺允大。
정조 4년
傳于徐有防曰。守禦使明日下去云。開政後入侍。
정조 4년
以削黜罪人金漢耆竄配傳旨。傳于蔡弘履曰。此人之無所犯。世孰不知。所謂柳惠之不幸。爲此人準備語也。況今慈殿患候。日益沈篤。凡所以慰悅慈心之道。固當靡不用極。而此人有可恕之情者如彼。有可宥之義者如此。旣從臺啓。以謝公議。則參量於竄配之典。決無不可之理。此啓旣停之後。此人在罪中。雖不敢出入承候。自此人之子。如有官職。則時或起居於慈殿。豈非慰慈心之一道乎。此傳旨。姑爲勿施。使公法有所伸而私恩有所施也。
정조 4년
兵曹口傳政事。副司勇金龍柱。
정조 4년
趙尙鎭啓曰。明日次對。兩司長官。當爲進參。大司憲鄭昌聖。待開門牌招。何如。傳曰。允。
정조 4년
趙尙鎭啓曰。因禮曹草記。副司果韓光近曺遠振。文臣製述時。稱病不進。令本院稟旨。依事目施行事。允下矣。依定式。禁推傳旨捧入之意。敢啓。傳曰。知道。
정조 4년
傳于趙尙鎭曰。坐直承旨入侍。
정조 4년
徐有防。以禮曹言啓曰。來三月初六日大報壇親祭時。省牲省器之節。依例以親臨磨鍊擧行乎。敢稟。傳曰。當躬行矣。
정조 4년
又以禮曹言啓曰。戊戌十一月十二日秋到記儒生殿講入格㓜學吳命遠李錫麟白天瑞。己亥正月初十日春到記分製入格幼學白光彦李信默鄭溍。同年七月十一日秋到記分製講入格幼學金宇海。庚子正月十三日分製講入格幼學李東益等。直赴會試事。命下矣。竝依例。許赴於今此式年文科覆試。何如。傳曰。允。
정조 4년
司諫李命勳。副應敎趙時偉。掌令李度默。持平權以綱姜。獻納柳孟養。副校理趙鼎鎭金履禧。正言柳協基。修撰徐有成。副修撰尹行元沈樂洙啓曰。請喬桐府黜置罪人鄭致達妻。快正王法。以洩神人之憤。請還寢遠配罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純爲先中道付處。答三司曰。不允。司諫李命勳。掌令李度默。持平權以綱姜。獻納柳孟養。正言柳協基啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。倂令王府。設鞫嚴問。請還寢會遂絶島定配之命。仍令王府。設鞫得情。請遲晩後物故罪人啓能。亟施孥籍之典。請還寢李觀源定配之命。更令王府。設鞫得情。宜矣。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。持平姜啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州島定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。答府曰。不允。趙濟泰李潤成趙嵎事。亟停勿煩。正言柳協基啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟令王府。竝加設鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請逆賊尙魯。亟施孥戮之典。答院曰。不允。埏事。亟停勿煩。措辭見上。
정조 4년
吏曹判書金鍾秀疏曰。伏以臣以南漢城堞巡審事。明將登程矣。臣之老母在本州境內。臣久曠省護。方寸沸擾。情私所迫。臨行陳懇。伏乞聖明。特許歸路歷覲。以伸人子至情。千萬之祝。答曰。省疏具悉。卿其依所請歷覲焉。
정조 4년
持平姜疏曰。伏以。臣卽伏見傳敎下者。削黜罪人金漢耆竄配傳旨。有姑爲勿施之命。縷縷辭敎。亶出於仰慰慈聖之至意。臣實欽仰感歎。而第此啓。多年爭執。今始蒙允。草記纔入。旋命勿施。聖心固知其有在。而公議安得以少伸乎。是啓之始發。在於憲府。而臣方待罪憲職。傳敎雖甚懇摯。臺體不容泯默。俄於講筵。欲以所懷仰陳。旣承出去陳疏之敎。玆敢退伏臺廳。略入文字。伏乞更加聖思。一依臺啓所允而施行焉。省疏具悉。本事之旣允旋收。一則伸公議。二則慰慈心。固知處分之似或顚倒。而裁酌者存焉。然在言責者。亦豈無是言也。隨事陳勉。予庸嘉乃。
정조 4년
庚子二月十九日。兼春秋洪光一。禁府。廣興倉主簿邊得翰。成均館博士金文瑞。學正金瀍。學錄李錫源。中學訓導金致泳等。文臣製述時。入庭不作。各笞四十收贖。附過還職。啓。傳曰。分揀放送爲良如敎。
정조 4년
禁府。副司果韓光近曺遠振等。文臣製述時。稱病不進。各笞五十收贖。解見任別敍私罪。啓。傳曰。分揀放送爲良如敎。
정조 4년
庚子二月十九日辰時。上御誠正閣。右承旨入侍時。右承旨徐有防。假注書曺允大。記事官李𤧣徐龍輔。以次進伏訖。上命有防讀刑曹公事。又命讀吏曹判書金鍾秀疏。仍賜批答。上命書傳敎曰。朝者傳敎。已示予意。顧今慈候沈篤。憂遑度日。苟有一分慰慈心之道。何事不爲。且此無甚關於義理。亦不妨於隄防。思之已熟矣。金漢耆子有已經初仕者。今日政相當窠調用。使之時承起居於慈殿。如無已經職人。則其中勝冠者。亦令該曹口傳付軍職。冠帶常仕。使之進謁。雖以渠之處義言之。論以大義。惠跖之間。猶宜不顧。況導與敦之地處乎。以此意。分付。大抵此敎。慰慈心嚴隄防之道。兩行不悖也。因此而覬覦之徒。妄啓僥倖之心。則此豈細故也。適足爲亂世道之一端。仍令在廷之臣知予本意。無陷大辜。上命退。諸臣以次退出。
정조 4년
庚子二月十九日辰時。上御誠正閣。晝講入侍時。同知事金鍾秀。特進官金履素。侍讀官趙鼎鎭。檢討官沈樂洙。參贊官蔡弘履。持平姜柳協基。假注書曺允大。記事官李𤧣徐龍輔。凝善君爔。副護軍金光運。以次進伏訖。上曰。臺官如有所懷。則出去疏陳。可也。協基先退。上讀前受音。自子曰古者民有三疾。止使之聞之。鼎鎭讀奏。自宰我問三年之喪。止有三年之愛於其父母乎。上讀新受音訖。上曰。文義陳之。鼎鎭曰。孔子以爲於汝安乎。宰我則失其本心之正。無足言者。而大抵事物之理。各有至善之地。而不可遷者。故理之所在。卽心之所安也。孟子曰。仁者。人之安宅。書曰。安如止。惟幾惟康。蓋順適乎道心之正。而不陷於人心之危。然後始可以審於心而省於事之安也。伏願於一安字上。體念焉。樂洙曰。宰我之言雖陋。此其質朴處。人君處於君師之位。導率之道。亦當以質朴爲先。伏願留意焉。上曰。下番之言。亦善矣。若後世之人。則雖內有此意。外不敢出此言。而古人則質朴。故能出此言。亦可見古人之質朴無僞矣。上曰。經筵陳文義。可也。鍾秀曰。夫子之意。以宰我若有怵惕感動之心。則必有所不安。故以此警之。大抵人心。或爲私意所牽。或爲事勢所迫。有不得已之事。不得已則必苟且不安於心。不安於心。則事不得其正而然。伏願聖明。以此警省焉。履素曰。宰我。以聖門高弟。爲此言者甚陋。而孔子以遜言責之。可見聖人不迫切之仁。弘履曰。無論得失。疑則質問。功效亦大矣。上曰。古人云。與其哀不足而禮有餘。寧禮不足而哀有餘。禮云。不肖者跂而及。賢者不敢過。宰我之言。可謂妄發。而但無隱之義。極可尙也。鍾秀曰。其在導率之政。亦以無隱。好矣。上命諸講官先退。上謂弘履曰。昨日李家煥居首之作。甚好矣。仍命書傳敎曰。昨日製述論居首人。使之來待。上命賤臣進前問曰。爾年幾何。賤臣對曰。三十三矣。上命誦登科所作。賤臣承命誦至第二句。上命退。諸臣以次退出。
정조 4년
庚子二月十九日巳時。上御誠正閣。同副承旨入侍。左承旨右承旨右副承旨追後入侍時。同副承旨趙尙鎭。假注書曺允大。記事官李𤧣徐龍輔。以次進伏訖。上命書傳敎曰。政官牌招開政。上曰。左承旨右承旨右副承旨入侍。出榻敎賤臣承命出來。召左承旨蔡弘履。右承旨徐有防。右副承旨金尙集偕入進前。上曰。製述居首人入侍。出榻敎賤臣承命出來。召居首人李家煥偕入進前。上謂家煥曰。爾之所作甚好。予用嘉尙。以其一篇觀之。爾之該洽。推可見矣。上命賤臣曰。爾則出去守廳上注書使之入侍。賤臣先退。上注書李錫夏入侍。上曰。王大妃殿進御人蔘二錢重粟米飮一貼煎入。出榻敎上命書傳敎曰。宣傳官一員待命。騎馬一匹立之。上命退。諸臣以次退出
정조 4년
庚子二月十九日申時。上御誠正閣。吏曹判書入侍時。吏曹判書金鍾秀。右承旨徐有防。假注書曺允大。記事官李𤧣徐龍輔。以次進伏訖。上謂鍾秀曰。俄以金漢耆事。有所傳敎矣。卿見之乎。鍾秀曰。臣果伏見。而威惠實是兩盡矣。上曰。卿言善矣。此卽時措之義。隄防亦不必由此而弛矣。以此房內事言之。冬則障以障子。夏則撤去。此乃時措之義。若冬而撤去。不防風寒。夏則障置。不能納涼。則豈可曰時措乎。鍾秀曰。聖敎至當矣。鍾秀以明日巡堞後歸覲辭退。上曰。守禦使金鍾秀南漢巡審時。仍佩往來。出榻敎上命鍾秀先退曰。卿若歸覲。則何日當造朝乎。鍾秀曰。臣當卽還。而母病如或添重。則恐不免差遲矣。上命有防。讀姜柳協基聯名疏。仍賜批答。上曰。俄者敎以金漢耆子姪中使兵批付軍職矣。何尙不擧行乎。卽爲催促。其子姪中勝冠者名字及居住處知入。賤臣承命出問後還奏曰。金漢耆子名龍柱。時在廣州馬峴地云矣。上曰。惟此一事。差可以慰慈心矣。上命書傳敎曰。錢文四百貫。木五同。入于惠慶宮。仍命退。諸臣以次退出
정조 4년
庚子二月十九日戌時。上御誠正閣。坐直承旨入侍時。同副承旨趙尙鎭。假注書曺允大。記事官李𤧣徐龍輔。以次進伏訖。上命取麗史提綱舊讀卷以入。賤臣承命出問。則舊讀卷未知的是何卷。乃取第八卷以下至十卷而入。上命搜出舊識摺張處不得。又命取七卷以入。賤臣承命出取七卷。未及入門。上命退。諸臣以次退出。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨金魯淳坐。右副承旨金尙集坐直。同副承旨趙尙鎭坐。注書鄭東俊呈辭一員未差。假注書李錫夏仕曺允大仕直。事變假注書權坰仕。
정조 4년
徐有慶啓曰。右承旨徐有防。今日不爲仕進。卽爲牌招。何如。傳曰。允。
정조 4년
傳于蔡弘履曰。晝講次對。同爲入侍。
정조 4년
傳于金魯淳曰。宣川府使。晝講同爲入侍。
정조 4년
趙尙鎭啓曰。御營廳從事官來言。今日本廳軍兵日次。私習云矣。敢啓。傳曰。知道。
정조 4년
傳于趙尙鎭曰。右承旨入侍。
정조 4년
徐有防啓曰。卽者觀象監官員。以領事意來言。永祐園莎草修改時。提調一員。當爲進參。而提調蔡濟恭。以兵曹判書戎器點考進去。趙重晦有實病。無他推移進去之員。令本院稟旨變通事言送矣。合有變通之道。何以爲之。敢稟。傳曰。許遞。卽爲口傳差出。
정조 4년
備邊司薦望。朴祐源爲吏曹參議。
정조 4년
傳于徐有慶曰。奉審處有時急差出事。吏曹參議朴祐源。卽爲牌招擧行。
정조 4년
傳于徐有慶曰。吏曹參議入侍。
정조 4년
吏曹口傳政事。金夏材爲觀象監提調。
정조 4년
傳于徐有防曰。禮房承旨。奉審禮堂入侍。
정조 4년
兵曹口傳政事。柳鎭夏爲黃海兵使。禁軍別將李漢昌。
정조 4년
徐有防。以弘文館言啓曰。新除授修撰金宇鎭。卽爲牌招察任。何如。傳曰。允。
정조 4년
又以弘文館言啓曰。新除授校理林濟遠時在洪忠道尼城地。經筵入番事緊。請斯速乘馹上來事。下諭。傳曰。依啓。
정조 4년
大司憲鄭昌聖疏曰。伏以。臣於是職。亦嘗屢叨矣。其不職蔑效之狀。固不暇論。而一則苟保性命。欺心負國。一則身嬰縲絏。幾陷大戮。而幸蒙我先大王至仁盛德。曲貸危喘。自玆以往。夫豈有彯纓束帶。復廁周行之念。而惟是君恩銘鏤。明時未訣。有除則膺。有職則供。殆同無故之人。至今追惟。自不覺魂悸而面騂。每聞都憲二字。𢥠汗浹背。不啻傷鳥之曲木。熱羹之吹薤。今於七年之後。復叨僨誤之地。臣雖欲貪榮忍恥。靦然冒據。其於羞當世之搢紳。辱淸朝之臺閣何哉。臣之不可復玷。斷然自靖之義。非但通朝之所共知。抑亦聖明之所俯燭也。向者前大諫臣李命植之引避乞遞。日昨前都憲臣權噵之特蒙許解。彼兩臣之處義。臣固兼而有之矣。宜不待臣辭之畢。而聖明必有以處之矣。臣旣不敢以臺閣自居。則凡係言議。固非臣之所敢與。而竊附輿人之誦。敢此尾陳。舊逆未討。大論新發。國是攸同。輿憤共切。而臺臣之印傳。已成故事。聖批之靳允。大咈物情。國法將何以伸。世道將何以靖乎。伏願廓揮乾斷。亟賜允從焉。今以賓對。召牌儼臨。而情地兢蹙。承膺無路。隨詣闕外。略控危懇。伏乞聖明。亟削臣職。俾靖私義。仍治臣罪。以肅朝綱。不勝幸甚。答曰。省疏具悉。尾陳事。不知卿之指何事之爲可從。故不强答也。
정조 4년
副司直李柱國疏曰。伏以。臣之庸鈍魯下。夫豈有一分堪承於戎垣重寄之望。而承乏苟充。四除摠戎之任。一膺御營之命。逃遁不得。輒敢蹲冒。惶愧悶蹙。罔知死所。忽於千萬意外。又伏承御將移授之旨。半夜承牌。顚倒受符。退自循省。悚懍彌切。殆不知措躬之所也。臣於昨秋。猥受是任。敢以匪才重務。不能堪承之狀。至親兩局。驚懼難安之意。備陳一疏。恭俟處分。乃者敎以處義之似然。移以摠帥之舊趼。感訟之忱。迄今靡已。今臣之內從兄臣具善復。尙帶訓局。則臣於是任。其爲不敢當者。前後一耳。國之重任。莫過于訓御兩局。而內外兄弟。分秉戎柄。私心惶懼。已無可言。而國體之苟簡。當復如何。此則不待臣疾籲。而宜有所俯察者矣。玆敢不避猥越。更申前懇。伏乞聖慈。特賜鑑諒。許解臣新授御營之任。以安微分。不勝幸甚。批答出傳敎
정조 4년
副修撰尹行元疏曰。伏以。臣鹵莽蔑劣。百無肖似。尋常祿仕。猶懼不堪。經幄論思。初非擬議。幸逢明時。濫廁邇列。光榮所及。寵渥踰分。夙夜祗懼。殫竭是勉。至若陳私丐恩。非但臣心之所不敢萌。亦豈義分之所敢爲哉。第臣有切急之情。懇迫之私。弸結在中。趑趄囁嚅者。日月已久。而不忍自阻於仁覆之天。玆敢唐突疾聲。冒犯僭越之誅。唯聖明少垂矜憐焉。臣不孝冥頑。獲戾神明。遽失所恃。喪制之闋。歲纔周矣。心灰萬事。念絶榮塗。非有僥求。而臣之老父。年今六十有八矣。素患風痺。長在床褥。況罹巨創。纍然縗經。氣息凜綴。𩜾粥暫失其時。則眞元無扶接之望。藥餌或違其方。則頃刻有難保之形。臣旣無誠孝。躬未負米。且拙生計。室如懸磬。菽水難繼。刀圭不給。此實通朝之所共知。儕友之所共愍也。臣每見野夫村傭之賤。能知力田負薪。以養其親。而臣則名忝朝籍。身縻華銜。乃使七十老父。不免饑寒之憂。反顧慙恧。安得不惕然傷嘆也哉。事君事親。本無二致。爲子而不能盡子職。則尙何望藉手而事君乎。較日長短。古人所云。崦嵫餘暉。倘或蹉過。則不獨爲臣之終身私恨。亦豈不有傷於錫類之化哉。臣情到此。吁亦慼矣。伏惟我聖上。臨御以來。以孝爲理。近臣陳情。輒蒙準許。前後相望。不止一二。今臣所控。特推一視之澤。俯垂體下之恩。爰命有司。許畀一小縣。使得盡心於芻牧之任。自效於涓埃之報。仍以廩餘。惠養老父。𩜾粥之供。無失其時。藥餌之用。無失其方。則生隕死結。圖報無地。情急勢迫。言不知裁。伏乞天地父母。曲賜鑑諒。俾遂至願。千萬幸甚。省疏具悉。疏辭下該曹稟處。
정조 4년
庚子二月二十日。兼春秋洪光一。刑曹啓目。罪人張漢福。更加嚴刑。期於得情。何如。傳曰。除尋常各別嚴刑。期於取服爲良如敎。
정조 4년
刑曹啓目。罪人印殷復。更加嚴刑。何如。傳曰。更加嚴刑。期於取服爲良如敎。
정조 4년
刑曹啓目。罪人崔廷喆。更加嚴刑。期於輸情。何如。傳曰。更加嚴刑。期於取服爲良如敎。
정조 4년
刑曹啓目。罪人李光點。更加嚴刑。期於取服。何如。傳曰。更加嚴刑。期於取服爲良如敎。
정조 4년
刑曹啓目。罪人白占卜。更加嚴刑。期於得情。何如。傳曰。更良嚴刑取服爲良如敎。
정조 4년
刑曹啓目。罪人金奉鎭。更加嚴刑。期於得情。何如。傳曰。更良嚴刑。期於輸款爲良如敎。
정조 4년
刑曹啓目。罪人金龍河。更加嚴刑。期於取服。何如。傳曰。此所謂故犯之故犯。承款之後。又復變辭。尙今抵賴者。萬萬凶獰。更良各別嚴刑。期於輸情爲良如敎。
정조 4년
刑曹啓目。罪人朴𤩕。更加嚴刑。期於輸款。何如。傳曰。更良加刑。期於輸款爲良如敎。
정조 4년
刑曹啓目。罪人金廷周。更加嚴刑。期於輸情。何如。傳曰。更良加刑得情爲良如敎。
정조 4년
刑曹啓目。罪人安七金。更加嚴刑。期於輸情。何如。傳曰。如前除良。更加嚴刑。期於取服爲良如敎。
정조 4년
庚子二月二十日卯時。上御誠正閣。同副承旨入侍時。同副承旨趙尙鎭。假注書曺允大。記事官李𤧣徐龍輔。以次進伏訖。上命讀。大司憲鄭昌聖疏。賜批答。仍命書傳敎曰。自來情勢。曾所熟知。大司憲鄭昌聖許遞。命讀修撰尹行元疏。賜批答。命讀御將李柱國疏。命書傳敎曰。昨秋卸免。非直至親竝摠兩局之故。兼因他事而然。則到今乏人之時。執此爲言。得無大不可乎。況武將處義自別。豈容如是支蔓爲辭。御營大將李柱國上疏。給之。卽爲牌招。使之同參賓對。以賓廳坐起進不進單子。命書傳敎曰。陳疏人懸病人已牌招人外。令政院牌招。仍令申飭行公。上曰。王大妃殿進御人蔘二錢重粟米飮一貼煎入。出榻敎上命退。諸臣以次退出。
정조 4년
庚子二月二十日午時。上御誠正閣。右承旨入侍時。右承旨徐有防。假注書曺允大。記事官李𤧣徐龍輔。以次進伏訖。上曰。永祐園奉審時。大臣以下除下直進去。出榻敎上命書傳敎曰。吏曹參議牌去來連爲催促。又命書傳敎曰。觀象監提調。以有實病人捧傳旨。日已過午。莫重奉審。其將侵昏。事體不容少緩。吏曹參議牌去來。另加催促。上曰。觀象監提調備擬落點。然後可進園所。奉審諸節。一時爲急。吏曹參議豈可違牌。且於奚暇上疏乎。命書傳敎曰。吏曹參議違牌望勿爲之。牌去來連爲催促。又命書傳敎曰。待觀象監提調進去奉審。則必致晩暮。園上有頉處。進去諸臣。先爲奉審。門鑰前期於復命。上命退。諸臣以次退出。
정조 4년
庚子二月二十日未時。上御誠正閣。吏曹參議入侍時。吏曹參議朴祐源。右承旨徐有防。假注書曺允大。記事官李𤧣徐龍輔。以次進伏訖。上謂祐源曰。以吏議入來。尤可喜也。然此乃進退黜斥之職。不輕而重。必須着念奉職焉。上曰。觀象監提調一體除下直進去。出榻敎上曰。注書誰也。有防曰。故參議曺夏望之孫也。上曰。於永安尉爲外裔乎。賤臣對曰。不然矣。上曰。汝非曺殿周之子孫乎。賤臣對曰。殿周則於臣爲曾祖之兄也。上曰。唯。命退。諸臣以次退出。
정조 4년
庚子二月二十日酉時。上御誠正閣。禮房承旨。奉審禮堂同爲入侍。右副承旨追後入侍時。禮曹參判李鎭衡。右承旨徐有防。假注書曺允大。記事官李𤧣徐龍輔。以次進伏訖。上問鎭衡曰。園上莎草枯損處。何如。鎭衡曰。略有枯損。而不至大段矣。以修撰金宇鎭牌不進罷職傳旨。上命書傳敎曰。無情勢而違牌。果何意也。揆以事體。誠極未安。此傳旨勿施。更爲牌招。上命鎭衡先退。上曰。上注書出去乎。賤臣對曰。已出去矣。上曰。使之入來。賤臣承命出傳後還入。上曰。玉堂肅謝前。各門勿爲下鑰。賤臣承命出傳後。還入奏曰。上注書待令閤外矣。上曰。右副承旨入侍。賤臣承命出來。召右副承旨金尙集偕入進前。上命讀刑曹啓目訖。尙集曰。今此照律啓目中。春川府使李東馨。以功議竝無懸錄。而考見本道粘關。則該府使議以達城尉異姓六代孫報來矣。照律文字。所當審愼。而初不致詳於原關。泛以竝無付標者。大是不察。其在事體。不可無警。當該堂上。推考。何如。上曰。依爲之。出擧條上曰。麗使提綱第七卷取入。賤臣承命取進。上命退。諸臣以次退出。
정조 4년
行都承旨徐有慶坐。左承旨蔡弘履坐。右承旨徐有防坐。左副承旨金魯淳坐。右副承旨金尙集坐直。同副承旨趙尙鎭坐直。注書鄭東俊呈辭一員未差。假注書李錫夏仕曺允大仕直。事變假注書權坰仕。
정조 4년
金尙集。以都摠府言啓曰。今日入直內三廳武兼禁軍及軍兵等中日習射。請出標信。傳曰。知道。
정조 4년
備忘記。館官之苟簡。莫若近日。堂錄不可不從速爲之。而亞銓上來。雖有促敎。以彼情理。勢難無端離捨。吏曹參判兪彦鎬今姑許遞。前望單子入之。待下批牌招。使之同參會圈。
정조 4년
傳于徐有防曰。在外弘文提學許遞。前望單子入之。
정조 4년
傳于徐有慶曰。新除授弘文提學牌招察任。
정조 4년
徐有防啓曰。王大妃殿以諺書下本院。傳于大臣。下敎矣。以此言送於大臣之意。敢啓。傳曰。知道。
정조 4년
趙尙鎭。以禮曹言啓曰。敬遵慈敎。該曹以此知悉。年歲自十六歲至十八歲。捧單子事。命下矣。處女揀擇吉日。令日官推擇。則初揀擇今二月二十六日。再揀擇同月二十八日。三揀擇同月三十日爲吉云。以此日擧行。而京中捧單。今二月二十四日內。外方捧單。隨所到捧入。貫籍不同李姓。國戚。而當身爲八寸親。內殿同姓七寸親。異姓六寸親及父母未俱全者。依前例當不在捧單之中。在前亦有稟旨許婚之例。何以爲之乎。敢稟。傳曰。依此爲之。
정조 4년
吏曹口傳政事。嘉禮廳堂上三。洪樂性李鎭衡李亨逵。
정조 4년
以吏曹參議朴祐源再牌不進罷職傳旨。傳于金魯淳曰。無端再違。果何意義。爲先從重推考。政事雖已過。堂錄。參議承牌。然後可以擧行。更卽牌招。期速會圈。
정조 4년
徐有防啓曰。試官具允明黃景源安𠍱權噵鄭晩淳金光國牌不進推考傳旨。今方捧入。而一所正卿試官承牌者。只蔡濟恭一人。二所正卿試官。無一人承牌。二品試官承牌者。只有金履素一人。莫重試望。無以備員受點。事體極爲未安。竝更卽牌招。何如。傳曰。篤老人及衆所共知有實病人外。更卽牌招。正卿亞卿各一望。卽令該曹加望擬入。一體牌招。
정조 4년
趙尙鎭啓曰。文一所參試官尹承烈。落點未頒布之前。徑先出去。以致肅拜之差遲。今方連爲催促。而事體所在。極爲未安。推考警責。何如。傳曰。允。
정조 4년
蔡弘履啓曰。前慶尙監司洪樂彬。使其褊裨。替納密符。事體未安。依定式推考警責。何如。傳曰。允。
정조 4년
以政院啓辭。傳于徐有防曰。前望單子入之。待下批牌招察任。
정조 4년
以試官林得浩牌不進罷職傳旨。傳于趙尙鎭曰。冒擬旣涉突兀。冒違亦涉突兀。只推。
정조 4년
大司憲前望單子入之。鄭昌順落點。
정조 4년
兵曹口傳政事。副司直邊得讓南玄老李在學任希敎。副司果趙時偉金履禧趙鼎鎭尹行晉姜文煥。
정조 4년
吏曹參判前望單子入之。鄭民始落點。
정조 4년
兵曹口傳政事。副司直鄭昌聖。
정조 4년
以武二所參試官宋樂牌不進罷職傳旨。傳于趙尙鎭曰。通禮違牌。前所罕見。禁推傳旨捧入。
정조 4년
傳于趙尙鎭曰。試官進去及在外漢城府堂上許遞。今日政差出。
정조 4년
有政。吏批。判書金鍾秀在外。參判鄭民始進。參議朴祐源牌不進。右副承旨金尙集進。吏批啓曰。判書金鍾秀在外。參議朴祐源牌不進。小臣獨政未安。何以爲之。敢稟。傳曰。仍爲之。又啓曰。玉堂闕員。今當差出。而擬望之人乏少。外任竝擬。何如。傳曰。允。尹得孚爲正言。趙重晦爲判尹。金履素爲大司成。沈鉁爲社稷令。李亨逵爲禮曹參議。徐鼎修爲副校理。李時秀爲副校理。李萬恢爲兵曹參判。南柱老爲兵曹參議。尹勉升爲兵曹參知。鄭昌聖爲左尹。
정조 4년
兵批。兼判書蔡濟恭進。參判參議參知未差。同副承旨趙尙鎭進。金朝潤爲同知。鄭昌聖爲副摠管。李栭漢爲五衛將。鄭喆臣爲許沙僉使。具世勣爲留營別將。副護軍具以謙李得駿。副司直洪樂命李敬養鄭趾煥。
정조 4년
趙尙鎭。以弘文館言啓曰。本館上番闕直。事甚未安。今日政新除授玉堂。待下批仍卽牌招。以爲推移入直之地。何如。傳曰。允。
정조 4년
又以兵曹言啓曰。本曹正郞徐有鍊。佐郞林道浩試所進。正郞呂萬永差祭。鄭益祚內司入直外司入直。推移無路。佐郞二員今日遷轉之代。令該曹以在京無故人口傳差出。以爲入直之地。何如。傳曰。允。
정조 4년
吏曹口傳政事。宋民載閔慶世爲兵曹佐郞。
정조 4년
趙尙鎭啓曰。御營大將李柱國。以武二所試官。今方出去。所佩命召及所兼左邊捕盜大將命召及大將牌傳令牌。來請還納。何以爲之。敢稟。傳曰。畢試間仍佩往來。
정조 4년
蔡弘履啓曰。御營廳從事官來言。今日本廳軍兵日次。私習云矣。敢啓。傳曰。知道。
정조 4년
徐有防。以禮曹言啓曰。永祐園園上莎草有頉處擇日修改事。已爲入啓矣。吉日令日官推擇。則今月二十五日辰時爲吉云。以此日時。擧行。何如。傳曰。允。
정조 4년
金魯淳。以兵曹言啓曰。今此式年武科覆試試官望。磨鍊以入。而當品中可擬之人乏少。依例堂上曾經兵使。竝擬以入之意。敢啓。傳曰。知道。
정조 4년
金尙集。以訓鍊都監禁衛營御營廳言啓曰。景秋門南邊集春門南邊宮墻兩處頹落處。今月二十二日爲始。始役改築之意。敢啓。傳曰。知道。
정조 4년
蔡弘履。以義禁府言啓曰。因出身申宇奎擊錚原情。溫陽郡殺獄罪人李春大逃躱時。當該守令拿問處之事。入啓蒙允。行會本道矣。當該守令。以溫陽郡守金熲指名以來。而金熲今方待命。卽爲拿囚之意。敢啓。傳曰。知道。
정조 4년
又以義禁府言啓曰。金浦郡守徐侃修拿問處之事。傳旨啓下矣。徐侃修時在任所云。依例發遣府羅將拿來。何如。傳曰。允。
정조 4년
兼刑曹判書具善復疏曰。伏以。臣賦性鈍滯。才智魯下。學書學劍。俱無所成。徒籍先庥。前後受恩於國家。河海莫量。周流戎垣。居然爲二十四年。而涓埃未答。罪戾徒積。區區寸忱。惟以筋力奔走。盡瘁後已爲期。而犬馬之齒。已過六十。蒲柳之姿。莫保朝夕。衰病日甚。漸成癃尫。腰脚全痿而步履不利。濕痰交攻而喘息未定。殿陛登降之際。顚仆匍匐之狀。非但通朝之所共知。抑亦爲聖鑑之所俯燭。而元戎重任。司寇劇務。實無堪承之路。祗以感戴恩造。不敢爲丐免之計。而疾病旣痼。死亡無日。玆敢以一二膚淺之見。不避僭越。條例以陳。仰冀聖明之垂察焉。臣聞古者。民有恒業。農工商賈。各勤其務。胥徒軍伍。各安其職。故民志定而僭猥希覬之望絶矣。風俗淳而踰越等威之弊寡矣。降自叔季。名分大壞。競相陵躐。凡民之稍有財産者。妄圖科宦而破家者有之。濫陞資級而抵罪者有之。不農不賈。遊衣遊食。昔之軍兵。今則爲校生將校。而執來之民。納布之軍。皆是窮餓無賴之類。朝充暮散。徵族徵隣。戎政疎虞。民生困瘁。目下之弊。不一其端。前頭之慮。尤難勝言。臣以爲。宜使各道帥臣。廣議于守宰之有識慮者。講究其定名分實軍伍之策。上于廟堂。以備裁擇焉。且近來鄕外懶農之類。流入都下。或賈或商者。其類甚多。無家無賴。飢寒切膚。則豈不爲窮且盜乎。此亦非細憂也。雖不可猝然驅遣。以致騷擾。申飭各道。隨其便宜。務令安集。勿爲擾民之政。而勸之以農作之業。使其居者自安。散者復集。則數年之後。必有其效矣。且念表揚義烈。厚庇其後者。所以激勸人心。維持世敎也。我國自壬丙以來。忠臣義士之捐驅殉節。炳然千古者。不爲不多。故旌表其閭。收錄其裔。自有國典。列聖朝每下特敎。而有司之臣。視以文具。多不擧行。今宜明飭銓曹。採訪其戰亡人子孫。一一錄用。以示朝家軫恤之意。以勸將士奮勵之心焉。國之大事在戎。而我國軍制。往古所無。納布充役。旣不能得其歡心於平時。而荷戈冒鏑。卒使之驅其死地於亂世。古所謂養士十年。用在一日之意。果安在哉。至於束伍牙兵。乃是赴戰之卒而竝充良賤矣。中世以後。改以私奴團束。一自均役之後。實有偏苦之冤。蓋良軍則只納一疋布。私奴則終年役使。於其主而納米赴操及許多雜役。反有甚於良役。故朝簽暮散。軍籍空虛。當其操鍊。雇人借人。要爲目前之彌縫。萬一緩急。何處雇得。何處借得乎。至若馬兵。尤甚疎虞。一隊之中。有馬者絶少。逢點習操。或貰或借。其弊十倍於束伍。而假令有馬。平時不敎之兵。初不知騎射之爲何物。況其戎裝馬飾。全不成樣。以此軍容。欲以威敵。何可得也。夫兵貴精不貴多。古之名將。以寡勝衆。惟其精也。冗兵冗食。徒弊民生。徒損國力。汰冗簡能。誠爲今日之急務。而事係變通。勢難亟擧。則莫如減束伍之雜役。厚兵馬之資保。以紓目下之困。而務加整閱。盡歸精强。則十年之內。庶可有效。宜令各道道帥臣。廣採物情。各陳方略。論報廟堂。則便宜之策。必有可取矣。戰船將以備水師之用也。藏船之處。豈不擇地於設置之初。而及其歲月旣久。浦港漸塞。船在陸地。日以朽敗。脫有警急。其何以浮船出港。以爲應敵之用乎。營邑之物力。近甚凋殘。雖不可一時掘開。宜令各道水營。董飭邑鎭。漸次掘浦。定制立限。不能者罪之。如是則數年之間。船泊可以復舊矣。軍用莫如馬。古則貢馬之分給禁軍馬兵者。皆是壯健駿驄。近年以來。歲貢者率皆孱弱駑駘。不合於戰馬。此豈馬不如古而然哉。實是飼牧之不得其方。另加申飭焉。江華牧場。水草豐足。宜於多放。地又便近。若有緩急不多日可以絡致。便同外廏。臣謂濟州封進中。許封雌馬。與北市取種馬。限數百匹牧養字産。則十年之內。必有蕃庶之效。下詢該寺而稟處焉。軍器之凋弊。臣於年前。疏陳蒙允。行會各道。姑未知遵行之如何。而兵志曰軍無財。士不用命。軍門之財。無異經費。嚴飭各軍門。節損蓄財。以備急時之用焉。軍餉上納。法意嚴重。作錢代納。本有朝禁。而比來各軍門。或拘於守令顔私。許其代納。以致米儲之苟艱。從玆以往。一切嚴防。犯者重勘。斷不可已。訓局陞戶之法。其規甚美。六道列邑之校生落講者。將校罰定者之世居饒富。身手超邁之類。每當式年而上送。習於行陣。因陞將校。故訓局執事。古稱多有識解事者矣。近來紀綱解弛。謀避陞戶。有根着富實者。行賂鄕色。百計頉免。末乃以貧賤無依之類。收斂資裝。苟充上送。故來接京中。未及數年。資裝已盡。債負亦多。則故犯罪科。逃亡相續。不可不嚴加釐正。另飭六道道臣。別擇上送。以壯軍伍焉。訓局煮硝之吐木。軍器打鑄之稅炭。皆出楊根與春川洪川等邑折受之地。而士夫與土豪犯葬。其中謂以案山龍虎。廣占禁養。作爲已物。威喝屯民。使不得措手。以是木炭歲漸減縮。無以需用。若不大加變通。則軍門折受之地。將至於盡歸私物。旣葬之墳。雖難勒移。而嚴飭該邑。守令與本營郞廳。親審摘奸後。定其步數。立標以給。而武庫之楊根柴場。此係進上物種。打鑄所用。事面尤重。而其弊亦如。訓局發遣郞廳。與該邑守令。同審定界。而此後犯葬及廣占之弊。一切禁斷之意。令備局發關嚴飭焉。臣之所陳。固皆腐淺。而事係職掌。不敢不言。伏乞聖明。勿以人廢言。竝令廟堂稟處。而特賜許施則不勝幸甚。答曰。省疏具悉。卿之疏非直意在無隱。從而言多有理。深爲卿嘉乃。第一件二件四件五件事。時瘼中痼瘼。而卿能說其瘼救其瘼。如是齗齗。亟令廟堂論理稟處。第三件事。亦令兩銓。隨聞見量才錄用。第六件事。予則每以爲緩急有恃。係此一節。不可無別樣董勵之擧。此後嚴加申飭。而駑駘蹇劣之弊。又復如前。則牧吏之不職者。卿其草記勘罪。第七件事。曾與領府事有言說者。而亦可謂實政。大臣方帶本寺。合行事宜。使之晝一覆奏。第八件九件事。守法不撓之方。先從卿營始宜矣。他軍門以此意。自備局申禁嚴防。第十件十一件事。竝依卿言施行也。
정조 4년
吏曹參議朴祐源疏曰。伏以。臣以地則單寒也。以人則愚陋也。幸際休明。過蒙寵渥。五六年之間。其所揚歷。罔非踰分。緋玉晉資。纔五箇月。屢叨喉司。三授佐貳。恩榮迥絶。職名聯翩。每自循省。惟有感泣。迺者三銓新命。忽辱於千萬夢寐之外。臣聞命震剝。五情如碎。殆不省何以致此也。噫。銓選重任。是何等職也。主張通寒。甄別人物。誠淸朝之峻選也。苟非資歷已深。才望夙著。爲一世厭服者。莫可擬議。而臣不過是眇少一新進。倥侗一庸品耳。拔之於衆望之外。畀之以僥濫之職。人器不稱。還是例語。朝廷擧措。寧不乖當。以臣不肖之姿。如臣太驟之榮。求諸同朝。孰與臣比。福過則損。任重則跌。理之常也。臣之福已過矣。任亦重矣。匪榮伊災。不寒而栗。昨因所重有在。口傳時急。飭敎截嚴。逃遁不得。徒畏分義。未顧廉防。初召遽膺。殆若固有。士夫進退之義。緣臣壞了。達宵不寐。如醉如癡。噫。臣受恩如天。一事無報。惟是不擇夷險。筋力奔走。爲一分自效之圖。而今此誤恩。責任自別。豈可以趨走之恭。一例爲義也哉。若以霎時副急之出。因仍冒蹲。不知所以自處。則臣心惶忸。固不足言。而官方之玷辱。公議之嗤點。非細故也。反復思量。惟當循墻而走而已。玆敢冒入文字。仰瀆崇嚴。巽職之語。殆近例讓。由中之懇。庶蒙鑑諒。伏倠聖慈。天地於臣。父母於臣。察臣驚惶之情。刋臣僥冒之職。以重公器。以遂微諒。千萬至祝。省疏具悉。爾其勿辭。從速察職。
정조 4년
庚子二月二十一日卯時。上御誠正閣。晝講入侍時。知事黃景源。特進官李鎭衡。參贊官金尙集。侍讀官金履禧。檢討官徐有成。假注書曺允大。記事官李𤧣徐龍輔。安昌君燝。副護軍李守喆。以次進伏訖。上讀前受音。自飽食終日。止其終也已。履禧讀奏自微子去之。止孔子行。上讀新受音訖。上曰。文義陳之。履禧曰。三仁之行。各自不同。而大抵克己復禮爲仁。故三仁所行雖不同。皆無私意而合天理。故孔子同謂之仁矣。人君治國之道。愛惡賞罰。雖似不同。而私意淨盡。天理流行處。則愛惡賞罰。莫非仁矣。伏望日用動靜之益加克己復禮之工焉。有成曰。聖人道大難容。當時諸侯中。齊景公稍可有爲者。而又爲群下所沮遏。終不能用孔子之聖。豈非千古之大恨乎。大抵自古賢者之不遇於世。致後人嗟惜之譏者多矣。王者出治之大要。無過於求賢任能四箇字。伏願殿下。益加留念焉。上曰。經筵陳文義。可也。景源曰。景公初欲以季孟之間待孔子。終則乃辭以老。待聖人之意。極其不誠矣。求賢不誠。則賢者何爲而至乎。此孔子所以去齊。而景公所以不能致治也。伏願聖上。求賢以誠焉。上曰。所陳好矣。鎭衡曰。三仁之行各殊。而同歸於仁。此無他。俱無一毫私意故也。人主雖一日萬幾。事各不同。而若皆由天理。則動靜云爲。莫非仁矣。伏願體念焉。尙集曰。孔子以爲殷有三仁。然此非殷家之福。紂若用之。雖唐虞之治。亦或可致。而以其不用。故三仁各成其仁。國隨以亡。三仁之成仁。非殷之福也。伏願聖上惕念焉。上命諸講官先退。上命取大司憲前望單子以入。賤臣承命取進。落點後承命出傳而入。上命尙集讀吏曹參議朴祐源疏。賜批答。上曰。輪對官入侍。出榻敎賤臣承命召入。都摠都事李彦春進前。上問職姓名職掌遺在訖。又問所懷。彦春對曰。無之矣。上命退。左通禮崔夢嵒進前。上問職姓名職掌遺在訖。又問所懷。夢嵒對曰。無之矣。上曰。若過七朔則爾當陞資。爾能知之乎。夢嵒對曰。臣則未及知之矣。上曰。吾所以不爲落點於臺望者此也。上命退。承文著作李之珩進前。上問職姓名職掌遺在訖。又問所懷。之珩對曰。無之矣。上命退。成均博士金文瑞進前。上問職姓名職掌遺在訖。又問所懷。文瑞對曰。無之矣。上命退。奉常僉正韓㵛進前。上問職姓名職掌遺在訖。又問所懷。㵛對曰。無之矣。上命退。上命尙集。讀刑曹判書具善復疏。上稱善良久曰。所論甚多。批答則細看然後。可以爲之。仍命書傳敎曰。近者百僚頹惰。庶務叢脞。官無相規之事。工無執藝之諫。在文臣尙然。安望武臣之不然。而觀此疏辭。條陳所見。設弊救瘼之際。盛論至此。予甚嘉尙。曾謂此將臣之不能辦此。今玆之事。豈非所激感處乎。宜示褒美之典。以寓來言之意。訓鍊大將具善復。特賜大鹿皮一令。使之閤外親受。上命退。諸臣以次退出。
정조 4년
庚子二月二十一日卯時。上御誠正閣。右承旨入侍時。右承旨徐有防。假注書曺允大。記事官李𤧣徐龍輔。以次進伏訖。上曰。王大妃殿進御羅蔘二錢重粟米飮一貼煎入。出榻敎上命退。諸臣以次退出。
정조 4년
庚子二月二十一日巳時。上御誠正閣。右承旨入侍時。右承旨徐有防。假注書曺允大。記事官李𤧣徐龍輔。以次進伏訖。上命書傳敎曰。昨於賓筵。旣有大臣所奏。處義實難强迫。大提學徐命膺。今姑許遞。又命書刑曹判書具善復疏批。上命退。諸臣以次退出。
정조 4년
庚子二月二十一日午時。上御誠正閣。時原任大臣禮堂同爲入侍時。領議政金尙喆。左議政李溵。領府事徐命善。判府事鄭弘淳。兼禮曹判書洪樂性。禮曹參判李鎭衡。右承旨徐有防。假注書曺允大。記事官李𤧣徐龍輔。以次進伏訖。尙喆曰。夜來聖體。若何。上曰。一樣矣。尙喆曰。王大妃殿患候加減。若何。上曰。別無加減矣。尙喆曰。惠慶宮氣候。若何。上曰。一樣矣。尙喆曰。俄者臣等。伏見王大妃殿諺敎下政院者。則若曰。主上嗣續之望。當在於坤殿。而但坤殿患候深重。本非醫治可瘳之症。則嗣續一節。無復可望。此是宗社大計。臣民所憂。決不可荏苒以過。卿等宜思好道理。使宗社大計。無爲遷延之歸爲敎。臣等奉讀以還。不覺惶汗之浹背。敢此翻謄以進。而竊伏惟念。宗社之托。只在於殿下一身上。而坤殿患候。旣已如此。儲嗣之道。今無可望。則殿下亦豈不思其善處之道乎。溵命善弘淳樂性鎭衡亦一時起伏曰。此實宗社大計。目今國家之事。孰有大於此者乎。伏願殿下。深思善處之道焉。上曰。善處之道將柰何。尙喆曰。依諺敎可以擇嬪矣。上曰。自昨年五月以後。此心頓絶。前旣見敗。今豈更擧。雖欲爲之。有靦面目矣。尙喆曰。殿下豈發此敎乎。若以殿下一身上論之。殿下雖欲勿爲。猶或可也。而至於宗社大計。所重有在。豈因昨年一時之不幸。而遽停大計乎。坤殿患候。前頭若有差勝之時。則亦或有螽斯之慶。而目今儲嗣。一日爲急。先大王在天之靈。亦豈不爲殿下憫然乎。上曰。予亦非不知此。而但更爲此擧。實是重難矣。尙喆曰。宗社爲重。今日欲承上敎矣。諸臣起伏更請。上命讀諺敎。有防進讀。上曰。翻諺草讀之。有防進讀訖。尙喆曰。諺敎旣如此。欲承上敎矣。上曰。慈敎如此。予亦非謂不然。而但更爲此擧。豈不重難乎。尙喆曰。此非殿下之樂爲者也。臣等豈不知聖意。而宗社大計。寔在於此。伏望三思焉。諸臣起伏更請。上曰。慈敎懇惻。不可不勉承。命書傳敎曰。敬遵慈敎。該曹以此知悉。上曰。慈殿患候日益沈綿。諺敎之草置已久。亦每每强勸於予。而尙不敢承命矣。大抵患候。卽今則非但一日之內。粒米不進。至於參劑。亦自難下。予心豈不焦迫乎。諸臣起伏曰。極爲焦悶矣。尙喆曰。揀擇日子。當以來初擇入乎。上曰。初五日乃先大王諱日。初六七亦有不可爲之事。卿等商量爲之。可也。尙喆曰。捧單時年歲。以某歲爲定乎。上曰。自十六歲至十八歲捧單。出榻敎溵曰。方有擧行事。而漢城判尹禮曹參議皆在外。請一竝許遞。上曰。判尹禮曹參議竝許遞。出榻前定奪溵曰。漢城判尹禮曹參議旣以在外變通矣。開政差代。一時爲急。政官卽令政院牌招開政。何如。上曰。依爲之。出擧條政官牌招開政。出榻前定奪上曰。違牌臺諫許遞。今日政差出。出榻敎尙喆曰。都堂錄旣有飭敎。當以明日出令爲之矣。上曰。依爲之。上又曰。更思之。試望中無故者。惟黃景源一人。今若人於試院。則明日都堂錄。將不可爲之。卿等退出後。今日爲之。可也。溵曰。今日堂錄有命。而臣則有不可參之事矣。上曰。何故。溵曰。臣曾於癸巳。參堂錄僨事矣。上曰。韓鼎裕事乎。溵曰。果然而非特此也。又以兪恒柱之參錄。屢被嚴敎。至於譴罷。至今追思。惶懍無地。僨誤之地。有不可復當。故臣方寫箚以待。今適入侍。又有今日之命。不得不據實陳達矣。上曰。過矣。勿辭。可也。尙喆曰。伊時事。旣非主圈。則引嫌似過矣。上命賤臣謄出翻諺草。賤臣承命謄書。未及畢。上命退。諸臣以次退出。
정조 4년
庚子二月二十一日未時。上御誠正閣。右承旨入侍。吏曹參判追後入侍時。右承旨徐有防。假注書曺允大。記事李𤧣徐龍輔。以次進伏訖。上曰。吏曹參判使之入侍。賤臣承命出來。召吏曹參判鄭民始偕入進前。上曰。登瀛錄取入。賤臣承命取進。上曰。堂錄今日擧行乎。民始曰。似當擧行矣。上曰。堂錄今日擧行與否知入。賤臣承命出問後還奏曰。今日擧行云矣。以吏曹參議朴祐源牌不進罷職傳旨。命書傳敎曰。只推。更爲牌招。上曰。下番出往實錄廳。摘奸以來。上命退。諸臣以次退出。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨金魯淳坐。右副承旨金尙集坐直。同副承旨趙尙鎭坐。注書鄭東浚呈辭一員未差。假注書李錫夏仕趙興鎭仕直。事變假注書權坰仕。
정조 4년
徐有防啓曰。明日再明日。國忌齋戒正日相値。視事。頉稟。傳曰。知道。傳于徐有防曰。新除玉堂牌招。晝講使之入侍。
정조 4년
以副校理徐鼎修李時秀牌不進罷職傳旨。傳于徐有防曰。只推。更爲牌招。
정조 4년
傳于趙尙鎭曰。同副承旨與摘奸史官入侍。
정조 4년
曺允大禁推代。以趙興鎭爲假注書。
정조 4년
趙尙鎭啓曰。領議政金尙喆。左議政李溵。領府事徐命善。判府事鄭弘淳。禮曹判書洪樂性。戶曹判書金華鎭。依下敎來待矣。傳曰。入侍。
정조 4년
以假注書曺允大禁推傳旨。傳于趙尙鎭曰。生疎之致。分揀。
정조 4년
以備忘記。傳于金尙集曰。金龍柱承候於慈殿事。下敎已久。而稱以有病。訖不上來。旣引王氏事。丁寧下敎。則揆以分義。安敢如是。自畿營另加申飭。使之承候。見今日勢已晩。明朝入來事。分付。若此之後。又復稱托。則實有同浴之嫌。又近含汚之懼。亦令以此嚴飭。
정조 4년
以吏曹參議朴祐源牌不進罷職傳旨。傳于金尙集曰。只推。
정조 4년
以備忘記。傳于徐有防曰。方有監煎事。提調旣帶禮堂。勢難竝察。禮曹判書洪樂性兼帶藥院提調。許遞。今日政差出。
정조 4년
傳于徐有防曰。王大妃殿進御粟米飮。當爲監煎。副提調牌招。
정조 4년
有政。吏批。判書金鍾秀在外。參判鄭民始進。參議朴祐源牌不進。同副承旨趙尙鎭進啓曰。判書金鍾秀在外。參議朴祐源牌不進。小臣獨政未安。何以爲之。敢稟。傳曰。仍爲之。以兪彦鎬爲刑曹參判。洪秀輔爲漢城右尹。李枰爲刑曹參議。朴海壽爲禁府都事。孫相龍爲金海府使。丁載遠爲醴泉郡守。洪一源爲平安都事。金鍾秀爲藥房提調。
정조 4년
兵批。兼判書蔡濟恭病。參判李萬恢病。參議尹勉升入直進。參知南柱老差祭未肅拜。同副承旨趙尙鎭進。副司直徐有寧。副司果李鼎運單付。
정조 4년
徐有防。以實錄廳郞廳。以摠裁官意啓曰。本廳堂上有闕代。旣已筵稟。且有舊例。京畿監司李衍祥。差下。何如。傳曰。更思數遞可悶。不可以位著之乏人。遽然內擬。此草記姑爲置之。
정조 4년
又以嘉禮廳言啓曰。本廳都廳沈豐之時無職名。令該曹口傳付軍職。使之察任。何如。傳曰。允。
정조 4년
兵曹口傳政事。副司果沈豐之。
정조 4년
金尙集。以兵曹言啓曰。五衛將柳孝源。素患泄痢之症。近又添劇。時月之內。差復無期。呈狀乞遞。宿衛輪番之任。不宜久曠。今姑改差。何如。傳曰。允。
정조 4년
又以訓鍊都監禁衛營御營廳言啓曰。景秋門南邊宮墻頹毁處。今方改築。故臣具善復。躬往看審。則役處不但爲驛馬營之所蔽。且驛馬營擧皆傾側。幾至頹壓之境。不可仍置始役。毁撤驛馬營。然後可無掣礙之端。令兵曹看審稟處。何如。傳曰。允。
정조 4년
又以兵曹言啓曰。因三軍門草記。景秋門南邊驛馬營連接宮墻頹圮已把守處。今方改築。而非但驛馬營之傾仄。擧皆撤毁。然後可無掣礙之端。令兵曹看審稟處事。命下矣。始役宮墻。一一看審。則果如草記辭意。幾至將壓之境。依軍門啓辭。竝皆撤毁新築。令紫門監。日暮時。以把子堅實圍排。而役處浩大。其在愼重之道。不可疎忽。依定例金虎門入直砲手十名。又以除出。與前把守十名。合力守直墻底外。入直西營禁衛軍。限畢築間。輪回晝察夜巡之意。分付。何如。傳曰。允。
정조 4년
又以訓鍊都監言啓曰。驛馬營撤毁處。金虎門入直砲手十名除出。與把守軍合力守直事。自兵曹草記。入啓矣。金虎門入直砲手十名除出。與前把守軍十名。合力輪回守直。而墻外則別定將校二人。巡軍十名。限畢築間。晝夜嚴加守直之意。敢啓。傳曰。知道。
정조 4년
又以禁衛營言啓曰。景秋門南邊驛馬營連接宮墻頹圮處。以西營入直軍。限畢築間。輪回晝察夜巡事。自兵曹草記。入啓矣。限畢築間。嚴飭擧行之意。敢啓。傳曰。知道。
정조 4년
又以禁衛營言啓曰。本營把摠權熻。受由下鄕矣。身病猝重。勢難還現。改差。何如。傳曰。允。
정조 4년
蔡弘履。以刑曹言啓曰。本曹日次罪人等粘連文案。極其浩大。有煩睿覽。依例浮取以入之意。敢啓。傳曰。知道。
정조 4년
戶曹判書金華鎭疏曰。伏以。臣見擬講經考官之望。義係往役。固宜趨承之不暇。而第臣望八偏母。素抱貞疾。寧日恒少。當此換節之交。又添感冒之症。沈奄床席。日事藥餌。臣之情理。豈有離捨之勢。而凡有公故。雖不得不强抑供職。至若一入試院。將不知費了幾日。則實無以久違病側。玆敢冒瀆情懇於孝理之下。伏乞聖明。俯垂矜諒。亟賜變通。以伸人子至情。仍治臣違命之罪。以肅朝綱。不勝幸甚。臣無任屛營祈懇之至。答曰。省疏具悉。試望旣下。卿其勿辭焉。
정조 4년
庚子二月二十二日卯時。上御誠正閣。禮房承旨入侍時。右承旨徐有防。假注書曺允大。記注官權應奎。記事官李𤧣。以次進伏訖。上曰。徐鼎修牌不進乎。有防曰。然矣。上曰。只推。更爲牌招。上命書傳敎曰。再昨年則援據皇朝典禮。用皇貴妃例。不用皇妃例。而雖因慈敎。黽勉承奉。今番則不必如是。參考有品嬪媛例爲之。令該曹知悉。節目間擧行事。登對時稟處。上命退。諸臣以次退出。
정조 4년
庚子二月二十二日卯時。上御誠正閣。同副承旨入侍時。同副承旨趙尙鎭。假注書曺允大。記事官李𤧣徐龍輔。以次進伏訖。上問龍輔曰。實錄方至何境。龍輔曰。今幾垂訖。而堂郞亦逐日仕進矣。上命書傳敎曰。大臣入侍事。遣史官傳諭。上曰。王大妃殿進御二錢重羅蔘粟米飮一貼煎入。出榻敎上曰。晝講待令與否知入。新除授玉堂牌去來催促。賤臣承命。出問後還奏曰。晝講待令。而新除玉堂亦催促矣。上曰。新除玉堂。尙未入來耶。賤臣對曰。姑未入來。故催促矣。上曰。然則晝講豈盡待令乎。賤臣對曰。晝講則入直玉堂待令云矣。上曰。玉堂牌去來又爲催促。賤臣承命出來。上曰。當該注書禁推。出榻敎上命退。諸臣以次退出。
정조 4년
庚子二月二十二日巳時。上御誠正閣。時原任大臣入侍時。領議政金尙喆。左議政李溵。領府事徐命善。判府事鄭弘淳。右承旨徐有防。假注書趙興鎭。記注官李𤧣。記事官徐龍輔。以次進伏訖。尙喆等進前曰。近日朝晝之候。寒暖不適。此時聖體。若何。上曰。姑一樣矣。尙喆等曰。王大妃殿氣候。若何。上曰。一樣安寧矣。尙喆等曰。惠慶宮氣候。何如。上曰。安寧矣。尙喆等曰。初揀擇只隔。臣等區區欣忭之忱。不可盡達矣。上曰。初揀擇後。凡百擧行。自當依例爲之。而日字不遠。郞廳今日差下。好矣。尙喆曰。聞禮曹之言。則今番都廳。欲以沈豐之啓下。而方在外任。故不得爲之云。所帶外任。改差。何如。上曰。依爲之。溵曰。戶曹多有目下擧行之事。兼帶史局及經筵之任。竝姑許遞。何如。上曰。依爲之。尙喆曰。禮判所帶經筵之任。亦爲許遞。何如。上曰。依爲之。竝出擧條上曰。禮判入來。使之入侍。賤臣承命出。與禮曹判書洪樂性偕入進伏。上曰。初揀擇只隔數日。伊後則都監凡事。必按例擧行。日字果不促急耶。樂性曰。別無窘急之慮矣。樂性曰。沈豐之旣遞外任。嘉禮廳都廳。差下。何如。上曰。依爲之。出擧條王大妃殿進御人蔘一錢重粟米飮一貼。更爲煎入事下敎。出榻敎命書傳敎曰。政官牌招開政。守令有闕之代差出。命退。諸臣以次退出。
정조 4년
庚子二月二十二日巳時。上御誠正閣。禮房承旨入侍時。右承旨徐有防。假注書趙興鎭。記事官李𤧣徐龍輔。以次進伏訖。上命讀永祐園祭報府。命賤臣曰。尙衣院謄錄冊修整與否知入。賤臣承命出回奏曰。皆已修整待令云矣。上曰。王大妃殿進御人蔘一錢重粟米飮一貼更爲煎入。出榻敎仍命退。諸臣以次退出。
정조 4년
庚子二月二十二日酉時。上御誠正閣。坐直承旨入侍時。右承旨徐有防。假注書趙興鎭。記注官李𤧣。記事官徐龍輔。以次進伏訖。上曰。玉堂上下番來待乎。有防曰。待令矣。上曰。召對爲之。出傳敎上命賤臣曰。玉堂入侍。賤臣承命出。與副校理徐鼎修。修撰金宇鎭持東國通鑑偕入進伏。上命鼎修宇鎭輪讀。鼎修等讀奏訖。又命有防龍輔。分讀訖。上曰。夜已深。退去宜矣。諸臣以次退出。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨金魯淳坐。右副承旨金尙集坐直。同副承旨趙尙鎭坐。注書鄭東俊呈辭一員未差。假注書李錫夏仕趙興鎭仕直。事變假注書權坰仕。
정조 4년
徐有防啓曰。右參贊李福源。除拜後過三日不爲出肅。依定式推考警責。仍卽牌招察任。何如。傳曰。允。
정조 4년
趙尙鎭。以禁衛營從事官言啓曰。今日本營軍兵日次。私習云矣。敢啓。答曰。知道。
정조 4년
金尙集。以備邊司言啓曰。貢市堂上方有擧行之事。而吏曹判書金鍾秀奉命在外。一員未差之代。以兼兵曹判書蔡濟恭差下。使之察任。何如。傳曰。允。